정조 16년
壬子八月二十一日卯時上御熙政堂常參次對同爲入侍時都承旨徐邁修左承旨林濟遠右承旨李家煥左副承旨金孝建右副承旨李晩膺同副承旨李尙度注書徐有聞假注書申龜朝記事官洪樂游林景鎭左議政蔡濟恭行判中樞府事朴宗岳行司直徐有隣行工曹判書鄭昌順行禮曹判書洪檍漢城判尹金文淳行副司直金尙集右參贊徐有防兵曹判書李秉模刑曹判書沈頤之戶曹判書趙鼎鎭訓鍊都正趙心泰刑曹參判徐有大行副司直李漢豐行大司諫黃昇源執義宋民載司諫柳匡天副應敎金翰東掌令金禧燮權儐持平金達淳獻納李遇濟校理金熙朝金義淳副校理宋翼孝正言李日運李明淵副修撰尹致性朴奎淳以次進伏濟恭曰聖體若何上曰一樣矣濟恭曰王大妃殿氣候何如上曰一樣矣濟恭曰惠慶宮氣候何如上曰昨夜少有滯候欠寧矣濟恭曰聞不勝伏慮之至天明後則滯候果已降下乎上曰幸得降下矣濟恭曰今夏溽暑甚矣元子宮氣候何如上曰好在矣濟恭曰臣於向者伏奉秋涼後入見之敎臣方顒俟而臣之未登筵今爲半年每不勝抑菀之忱矣上曰從近入見可也濟恭曰小臣不敢言病而近來癃病便同廢物且有情勢今日朝會何可入參而昨日聖敎懇惻且積違天陛今爲半載區區私義有不可顧祗欲一瞻天顔少紓耿結之懷而自分退塡丘壑矣今當常參有難以私義仰陳待奏事畢後可以攄陳衷懇矣上曰卿之辭巽過矣宗岳曰小臣亦有情勢今當大朝會未敢先陳私義容俟奏事畢後亦可以繼陳矣上曰今日命行常參事非偶然今日卽先聖誕生之日也曠百世尊仰之餘安得無稀貴之心乎蓋孔氏之入我國者粵自孔紹始而有若孔頫者歷事太宗朝官至太學士有若孔瑞麟者卽己卯名賢也世系分明冠冕燀爀考諸丁巳日記及丙子帳籍一按可知而蓋自中廟以後無及第而中微矣日昨行殿講其中有孔胤恒者人頗瞭然亦能作詩下詢則乃孔瑞麟九代孫也其祖孔學洙曾居泮中昔在先朝甲寅年間因泮長陳達故相金興慶亦以爲事關國運世道不可不急先調用爲言先朝特下錄用之命而銓官因循久而不得擧行此豈非欠事乎賢如孔瑞麟而贈諡尙今未遑亦係闕典矣大抵我國事誠可笑朱子之後則不爲推尋胡安定之子孫則權付軍銜代代給錄孔聖後裔豈不如胡安定之後孫耶古人亦有以朱蛛之音相似爲貴則象賢之意蓋如此矣昨夜考闕里誌則先聖降生之日字與今日相符事不偶然若於是日體先朝錄用之遺旨擧聖裔收錄之曠典在朝家實爲美事矣卿等聞孔胤恒講席之事乎初出周易而不通予以爲孔聖晩而喜易後裔之未講熟於初年者無足怪矣卽於詩傳出關雎章而又不通曰先讀下經云予怪而問其故則以爲泮儒孟賢大以此敎之云孟賢大雖未知爲孟子後孫而以孟爲姓誤訓孔聖之裔者其罪可勝言哉初以殿講則孔姓爲及第製述則孟姓爲及第則事甚稀異爲言而渠若成誦則欲破格爲之竟不如意甚可歎也孟賢大於泮題以三下入格故予題其券曰以孟爲姓誤訓先聖之裔拔去矣卿等未及聞知乎上曰孔胤恒使之待令招入可也有聞承命出與之偕入胤恒進伏上仍命擧顔敎曰詩能操筆立成書亦善寫矣濟恭曰其爲人可堪百執事矣上曰聞其父年今四十七而有如此長成之子又有三子云矣上曰孔氏族譜印出於何時乎胤恒曰出於己酉矣上曰印出於何處乎胤恒曰出於嶺南矣上曰出於己酉云者汝不知矣必出於己酉以前矣爾之先祖事蹟詳在權撥日記中尙今藏在爾家乎孔瑞麟嘗爲權撥之汲引矣瑞麟奉祀孫爲誰胤恒曰在於善山矣上曰孔紹支派爲誰胤恒曰不知矣上曰孔紹爲汝十九代乎胤恒曰然矣上曰汝家在龍仁若有直派則今去何處而汝家守墓乎胤恒曰或移居善山與昌原而未能的知矣濟遠曰孔瑞麟子孫中學洙派爲翹楚矣上曰先朝錄用學洙之命實是盛德事而銓官之久不收用豈非慨然之甚者乎此不難知銓官急於濟私每不用承傳故耳濟恭曰有此弊故先朝有次次承付懸註調用之例也上曰孔瑞麟贈諡之尙不得爲之者蓋以撰狀之不得其人故也尤爲欠典今若於孔氏支派中收錄胤恒於啓聖祠東泮村近處買給第宅使之奠居或以館官一窠如敦寧都正例以爲世襲之道則事無不可而日後若或有善山昌原孔氏作鬧之端則事亦難處夫子於大學第一義曰使無訟爲今之道亦莫如使無訟之爲愈也以大聖之裔兼大賢之後收錄之典不容少緩而我國初出之法易致日後孤陋之議然今於此事務從順便先示延襲之意可也而不可不廣詢處之耳上曰今日先行常參意有在焉卿等聞先聖後孫事乎此甚稀貴矣今日卽先聖誕生之日而孔氏入我朝登第者爲四人蓋孔紹卽先聖五十三代孫也元時隨魯國公主出來其後又有孔頫者至太宗朝爲太學士至於孔瑞麟蔚爲己卯名賢冠冕世世不絶而近世亦有以蔭仕爲司饔院參奉者然科甲則孔瑞麟後無之取考京兆帳籍及其家所藏族譜仍爲溯考於中原文獻則世派與來歷分明符合矣日昨行日次殿講講生中有孔胤恒者乃孔瑞麟九代孫也其祖學洙曾居泮中昔在先朝甲寅年間因泮長陳達故相金興慶至以爲事關國運世道不可不急先調用爲言先朝特下給別科錄用之命而銓官等因循至今不爲調用豈有如許無狀之銓官乎濟其褊私急於黨化則無不遂之慾無不售之事於是乎流弊至於作威賣權此所以御極以後先從此習必欲痛革以正禮樂刑政之柄也且孔瑞麟贈諡之尙今未遑亦係闕典昨夜考闕里志則先聖誕生之日字與今日相符事不偶然若於是日體先朝錄用之遺旨擧聖裔收錄之曠典在朝家實爲美事中國則嫡長世襲衍聖公支派或補五經太常等博士至於我國則遺裔旣非嫡長世襲未可遽議官制又多掣礙當窠難以的定守齋繼廩旣非可久之道授室給料亦有難便之端且只取目前之胤恒先爲收用而若有其父若兄則不但事涉如何含嫡派取支裔則日後其門中亦當有紛紜之弊由前由後宜有博詢處之之擧大臣諸宰三司各陳所見可也濟恭曰孔聖後裔聖意必欲別施優待之禮此盛德事也況偶値先聖降生之辰克體先朝錄用之旨則亦足爲事光簡冊而第以聖詢諸條反復思之其所掣礙果爲多端惟授室給料似近便當而必以最初出來孔紹之嫡長孫爲其家主然後可使姓孔者不得容雜言而聞其長派旣甚中微散處嶺南云世派文獻有難徵信設或眞有長派而無可疑者遐鄕耕鑿安堵之人率其妻孥卒地來接於泮村所授之室則室雖可容朝家所給之料安能使八口十口之家不至饑餓乎若然則爲渠輩必欲優待或不無反而爲害之慮此甚難便矣宗岳曰今日卽孔聖誕降之辰而以子孫事下詢適會於今日事甚稀貴而亦非偶然矣擇其嫡長或諸子孫中可合錄用者初仕錄用而其爲人可堪職任則轉爲字牧亦無不可矣淸白吏功臣子孫猶爲錄用則況大聖之後乎此外則多般商量無他善區處之道矣有隣曰是日是敎誠非偶然孔胤恒世系來歷按譜考籍不啻明白則朝家收用更無可疑而若又求得直派後裔授館授官間略倣世襲之例而爲之則尤合事宜矣昌順曰今當先聖降生之日欲錄先聖後裔之敎事光簡冊言足聽聞略倣中朝世襲之例特許成均一窠之官以爲孔氏輪差之職則似合便宜矣檍曰當孔聖誕降之辰有後孫收錄之敎事極稀貴而其系譜來歷旣明白則錄用一款更無可疑若以成均館一官世世永付則似好而事係官方不敢臆對矣文淳曰先聖後裔世系旣分明人物又精詳不必以泮官收錄蔭岐初仕亦無不可矣尙集曰先聖後裔之流落東土旣是異事而況且世派來歷極其分明此日此敎有可以仰認慕聖遵先之盛念如其人物可合班閥不失則蔭仕文武俱無不可而泮官收用或似難便矣有防曰孔聖遺裔存錄之命已出於追述之聖念而況在今日尤係稀異毋論泮官與初仕略倣中朝世襲之例恐未爲不可矣但直派旣無以求得而故都憲瑞麟旣是我國名賢且其下官爵亦皆表表可記至于今獨保簪纓本色就此中人物之可堪者先爲收用而仍令著爲規制不絶其祿斷不可已矣秉模曰收錄先聖後裔實仰追述之聖念而欲求直派則恐有紛紜之弊欲世館職則不無屑越之嫌若就人閥之最著者除以蔭職毋論某派但使孔氏之簪纓不絶於世仍著爲式似宜矣頤之曰値先聖降生之日講後裔存錄之典誠盛德事也旣無嫡長則中國世襲之制雖不可論箕城之崇仁殿監麻田之崇義殿監王姓鮮于姓相繼爲之今自孔瑞麟子孫始略倣此例似或爲一道而若其通仕路授官職惟視人器之如何不必以此爲拘矣鼎鎭曰孔聖後裔存錄之議實是曠感尊奉之擧則臣不勝欽仰萬萬而至於區處官方臣不敢指的仰對矣心泰曰孔聖後裔收錄之命適在今日誠非偶然至於成均一窠事係官方恐難遽議其他蔭窠初仕無所不可而必欲以長派收用則其人之堪當亦未可知勿論支嫡惟人是擇則似好矣有大曰旣是宣聖後裔則誠貴矣人亦精詳來頭成就之後其所收用之道宜無不可矣漢豐曰今此孔聖後裔收用之命實是盛德事臣不敢更爲仰達矣昇源曰先聖後裔世譜昭明則事甚奇異矣國朝名臣後裔尙有錄用之擧況先聖遺裔乎但錄用之典止於先聖後孫一人而無延世之恩澤則實非今日下詢之本意矣民載曰大聖後裔派若分明人亦了了則非但國子郞署何職不可而只錄用其身繼而無世世收用之方則實爲欠典矣匡天曰孔聖後裔畀以泮官以示世守之義者果好矣而有礙官方臣未敢仰對第念世派分明爲人可取則亦豈無從他錄用之道乎翰東曰大聖人後裔來住我東誠是異事雖異於闕里之世適來東以後亦有嫡長況又故名臣孔瑞麟後孫則自朝家收用是盛德事也如其可堪仕宦特爲錄用如或不堪仕官則依中國世襲之例其嫡長孫世世給復以表殊異之典恐合事宜矣禧燮曰孔胤恒旣是大聖後裔而又爲己卯名賢都憲之孫則何官不做且其爲人了了兼有文華聖敎縷縷及此亟施收用之典恐合事宜矣儐曰大聖後裔宜合收用且今日異於他日事非偶然相當窠中除職以爲世世甄用之地實有光於聖德矣達淳曰孔聖後裔遠來我東世派源流如是明白至今幾百年人皆知其爲聖人之後者誠甚稀異其所收用之方惟在自上裁處初仕泮職事係官方臣不敢指的仰對而自今以後使之無替爵祿世繁簪纓允合聖慕起義之一道矣遇濟曰適當孔聖誕生之日特詢孔聖後裔之事實非偶然孔瑞麟子孫的是孔聖系派則錄用之擧實爲盛德事也第國子郞官皆以文職有所拘礙則凡諸初仕之窠無所不可若以直派世世調用則亦似無日後之事端矣熙朝曰承聆此敎適在是日我聖上尊聖之意臣實欽仰贊歎而第伏念孔氏之來居我東者自孔紹始而孔紹旣非先聖嫡孫則世襲封爵恐難遽議而況我朝元無掣礙之規哉孔姓諸人中毋論嫡與支擇其才諝可堪者每加收錄最合事宜而今此寄齋生孔胤恒以故都憲瑞麟之後爲人精明且伏聞先朝錄用之敎及於其祖學洙而有司之臣未克擧行今若以胤恒差除齋郞中一窠以爲昇遷之階則其於尊聖之至意述先之盛德尤似有光矣羲淳曰適遇今日承此下敎益仰紹先之聖念尊聖之至意收錄一事雖以中國言之不必皆以嫡長襲封如翰林院五經博士之官卽所以封孔聖次子之爵則今於孔姓諸人雖未知其誰嫡誰支而依五經博士例以館官中一窠錄用世襲恐好而此係官制變通以臣淺見不敢質言矣翼孝曰先聖降生之日以後裔收錄事下詢臣竊欽仰臣聞孔胤恒頗佳云以先聖後裔何官不可如齋郞敎官之職調用似好矣日運曰旣是大聖之後又是名賢之裔則何職不可而胤恒聞爲經工畀之閑漫一窠以爲肄業成工之道則好矣明淵曰我國孔氏本非衍聖公嫡長派則就其支派中長派擧似於世爵恐無義意而先聖後裔旣極可貴則依淸白吏死節人子孫例每於都政時飭令銓曹搜訪錄用以示朝家表異之德意恐合事宜至於孔胤恒爲人可合收用則先爲收用無所不可矣致性曰先賢後裔之收用實出於我聖上尊先聖之至意伏況此敎之適在此日亦可謂事非偶然矣孔胤恒以先聖之裔又爲名賢之孫則其在表異之擧何官不宜而但館官中使之世襲則旣非所以收錄之實亦有欠於奬用之方矣奎淳曰先聖後裔錄用事臣因仰聖意之不欲其泯泯而第未知胤恒爲人可合登仕與否臣未敢的言而諸孔之散在京鄕者多貧殘不學故不能自振云今欲聖裔之彬彬可觀而繼繼登用則莫如敎育之爲先館學及鄕庠諸孔之來齒向學者給其廩料就其師敎使之成才決科或未決科而爲宿儒然後擇而用之不拘庶可以興起而有實效矣濟恭曰臣意則尋覓孔紹後孫終必有弊端孔瑞麟卽國朝名賢收用其後孫最似得宜況孔學洙以其爲孔瑞麟直派先朝承傳如是勤摰而銓官之終始因循極爲可慨則今用學洙之孫足可爲追念先聖仰遵遺旨之道此與功臣承襲不同則不必以遺其父兄取其子姪爲嫌礙之端矣上曰爲先令禮曹召見故大司憲孔瑞麟後孫之在龍仁者問其直派人名字論理具由草記則當有指一下敎矣故大司憲孔瑞麟以先聖後裔爲我國名賢列聖朝崇奬之擧至矣然而其家人無勢以不得撰狀尙未延諡此何異於有錄用之命而過六十年迄不收用我國名以禮義之國而所謂搢紳士夫者之對揚休命反不若中原之尊聖眞所謂不可使聞於隣國中原人則猶不知我國俗習魯莽之如此認以爲逢値誕聖之舊甲必有記識之盛典昨年使行之入燕也孔聖後裔委訪我人面傳聖人遺像使之歸奉國中尤其非愧甚處乎東來者卽孔紹也紹之持來世譜雖有我國印本其在愼重之道不可不更求系譜眞本於曲阜孔族然後自芸閣印頒實合事面今行書狀官以堂下閣臣中差送李提督系譜猶且誠心搜訪中原人聞而感之齎送一本至有建祠藏譜之擧況聖人系派乎逢此日有此敎亦豈曰泛然云乎哉出擧條上曰常參時三司班次自有定式而互相錯雜該房何不檢飭耶邁修孝建曰常參圖式本自如此矣上曰三司上殿之後一行進伏則當以官秩爲序而豈可如是參錯乎圖式云云誠駭然矣命書榻敎曰禮房承旨推考左副承旨遞差上曰日已晩矣次對爲之上曰提調先爲出去議定慈宮湯劑宜矣而司饔院事不成說矣供上米不能致精雜以新稻夕間進水剌後微有滯候極甚焦悶常參恐難於今日爲之自內進服藿香及丸劑旋卽平復喜幸曷極有隣曰臣先爲出去醫官使之待令乎上曰俄已招來朱命新卿姑俟之可也命書榻敎曰惠慶宮進服香砂養胃湯一貼劑入濟恭曰近來備堂次對連爲之臣有區區憂慮者近來刑政可謂乖舛矣以柳星漢事三司連爲聲討而不賜允從逆如星漢者尙今偃處渠家有若無辜者然臣未知淵衷有何別般思量而刑政乖舛已無餘地矣宗岳曰三司之論迄今崢嶸而渠則不損一毛喙息自如古今天下寧有是耶臣久未登筵尙不得沬血請討克回天聽而忍與此賊共戴一天生不如死惟願廓揮乾斷克允三司之請焉濟恭曰果無眞贓之可執則三司之論雖或如何星漢凶言自其口出逆節已綻則三司之論理直而言順矣今反不加之罪使渠不動一毛一髮者寧有如許國綱乎上曰卿言好矣若以上款事言之何待卿等之言而其後取見重臣之疏參之以私室酬酢則本事心腸未知何爲而出而畢竟聲罪至於此若犯至重至大之處則不可以竄配刑配而究竟也渠之罪非曰勿問而至今不問者若問之而渠必不服則當以竄配勘律卿等肯從之乎若泛然事則竄之配之何所不可而此何等至重至嚴之事乎其疏甚陰祕且有私書句語故以至於搢紳章甫疏出矣本疏陰祕不能的知而用次律則不可矣此事近則止息卿何更發乎濟恭曰此則不然罪重律輕容或可也而豈有罪重無律者乎上曰若用減死之律則是律何如有隣等進伏齊聲曰逆如星漢凶如星漢者若不用所請之律則當用何律乎逆賊家屬豈可任其晏然在家而置而不問乎昌順曰聖上每以罪重不加律爲敎而豈有罪重而不加律者乎二字凶言豈非渠眞贓斷案乎檍曰星漢凶肚逆腸綻露無餘上款則敢犯莫重下款則專事誣逼眞贓斷案旣如是狼藉則豈可曰無可執之端而不施極律乎文淳曰星漢逆節不可一刻容貸而上下相持者今幾月矣惟願夬正王法少洩輿憤焉尙集曰從古亂逆何限而豈有如星漢之窮凶絶悖者哉猶且偃息渠家自同無罪者然人理滅矣王綱斁矣群情轉惑輿憤益激殿下有何持疑而尙靳兪音耶有防曰國無法則已若有法則不施於此賊而何謄傳之故紙生毛凶逆之一毫不損天下寧有是耶惟願夬施當律俾洩神人之憤焉秉模曰臣等義不與此賊俱生而尙不得口臠而手磔忍使此賊偃息自如莫非臣等不誠之罪也今當大朝會齊籲之日衷憤倍激惟願速賜處分明正典刑焉頤之曰逆節已露贓案昭著而誅戮之典尙稽於此賊豈可曰國有法乎鼎鎭曰疏語之陰慘私室之詬罵心跡俱綻則豈可置之於疑似之間而尙不得盤問乎予曰重臣疏批已言之矣若以討賊論之當用復之一字卿等之言似然而以其重故不用律矣昌順曰聖上若以爲無可執之跡則何不一問而脫之乎上曰古人有以親諱終身不踐石者予雖否德豈下於卿等之心也果有眞贓如禧魯之跡則不忍言姑捨之宜用當律而若不得大贓案則將何以處之乎昌順曰私書與公疏俱如此重臣金履素亦以爲私書凶言百倍其疏且以其疏言之全篇旨意雖輿儓皆曰凶疏矣上曰有其罪無其律不可也死者生不可也生者死不可也心與跡俱綻然後誅之可也且無禧魯之跡則姑爲置之終若綻露則雖大臣位高者固當如丙申之鋤治亦何難哉大抵卿等事慨然前日紛紜者近則止息若曰眞犯於莫重之處則有何顧藉之事而中間幾次次對默無一言今日忽又起端乎大臣初登筵席且首發則請討固可也工判則亦已縷縷言之矣予之政令豈曰善爲而如所願學子欲效治世刑政義理之無窮如蠶絲牛毛當如太陽中天奴隷皆知然後斷定可也雖以丙申以前言之禧魯以下諸賊皆在勿問之科而畢竟處分或以他罪者亶出於不忍聞不敢言之意況丙申以後若有犯至重至嚴之處則豈或不問而此亦目見手執之外不可輕易論之矣置之姑觀若或瞹昧如工判之言則脫之可也而若不用生道殺人之處亦何可以此膠守乎予非不用左相之言而揆以事理不得不如此矣左相之意何如濟恭曰聖學高明蠶絲牛毛不少遺焉臣固欽仰而大體論之則刑政乖矣小臣於莫重處出此言極涉猥屑而外方奸吏有偸食公物之俚言蓋以盜食大物則事將難處今星漢之事有如是焉以罪重而初不用律寧有如許國綱乎上曰奸吏之比誠然予非不欲直允卿言而予心不至於此似未及周思而然雖或周思誠無之何矣卿等不必如是苦爭近來則雖曰寢息可也人心忸安聞見習熟勢固然矣昌順曰此固臣等不誠之罪而人心忸安者誠如聖敎矣然天下豈有凶如星漢而任其自在乎天下寧有是理也予曰若如卿言則何以處之爲好昌順曰先用次律後加極律實爲漸次治逆之道矣濟恭曰用律之法次次加等矣上曰左相之言亦欲次次用之乎濟恭曰憤痛之極有此言矣上曰不生不滅於渠亦不善爲矣予之本意如此如有可發之道則開導回聽可也而未知何如濟恭曰如重臣之言次次加律則人心少可解惑矣昌順曰雖以師文事言之凶言罪囚以輕囚混同放釋亦豈成說乎予曰其子不問豈可先問其父乎今夏放釋輕囚而師文亦在於其中今則不知其在於何處矣有隣曰非徒渠子之罪其父之凶言又倍於其子矣秉模曰若非渠之凶言則諫長之疏何爲而出乎又豈有囚禁之理乎上曰近來新出李晴事而玉堂箚子慨然矣人若出一本謄呈成風同副之擢用非過矣雷同卽近日痼弊而誰有言之者乎同副之言予誠感歎矣且以李晴事言之借家借述無關於本事雖云參涉凶言旣不問於星漢何可先問李晴乎朝廷擧條皆如此矣上曰卿等就座濟恭曰雖以李柱國事言之除却他罪其時營門事是何等負犯乎上曰愚悖所致是何等至重至大之事渠敢故犯乎若如星漢之事置之可否之間忍之至今固何妨耶上曰日勢已晩慈候猶未夬復速行次對可也濟恭曰此黃海道伯狀啓各邑鎭堡還弊也兵營錢二千七百兩散於各鎭年年以二分利捧之故以至於懲隣懲族遂致流散之境至於今年竝捧久利民無以支堪矣臣意則蕩減其折半只捧一千三百兩恐好矣上曰草記可也濟恭曰此咸鏡監司金憙狀啓也枚擧會寧府使趙㠎牒呈以爲開市時大國人牛馬料容入之數爲千餘石本府所在元會耳麥只爲三石零該邑所在營賑耳麥一千石移劃需用其代以茂山所在常平耳麥一千石還報事請令廟堂稟旨分付矣開市時牛馬料先爲移劃從後還報自是年年已行之例依狀請許施何如上曰依爲之出擧條濟恭曰此東萊府使尹弼秉狀啓也以爲倭大船一隻止泊於長木浦境七月二十三日夜大風雨時別將多發守護船二十四隻各別救護而風雨一向大作人不接足目不知方矣二十四日倭船一隻及守護船二十四隻一竝破碎倭人中三名仍以渰死倭船守護何等愼重而守護將長木浦別將李廷良事當捨命必救而畢境倭船致敗人物渰死莫非渠不能極力救出之致其罪狀令廟堂稟處爲請矣獰風暴雨舟船敗沒此非人力所可及而萊伯所請出於重事體之意長木浦別將李廷良分付該水營決棍懲勵何如上曰依爲之出擧條濟恭曰此慶尙左水使李光燮狀啓也以爲致敗倭人漂失物件次第報來而倭船致敗後生死合計只是二十名訓導別差同船入歸時倭人名數初不點閱謂有約條泛以三十七名手本主鎭轉報臣營玉浦倭學倭船止泊後只憑巧倭之言亦以三十七名循例問情有所報來而十七名增加之跡及其敗船俱爲彰露事關邊情不可尋常處之訓導趙重明別差朴致儉玉浦倭學尹德祚等罪狀請令廟堂稟處矣纔因萊伯狀請訓別旣令決棍懲後之意覆啓蒙允矣倭學不可異同玉浦倭學尹德祚亦令統帥棍治以爲日後警畏之地何如上曰依爲之出擧條濟恭曰向於辛丑年間自上軫念靑布廛人生理蕭條特許官帽之公用條千隻外剩數二百隻使廛人措備價銀貿取燕市不爲納稅灣府任自和賣以爲本廛聊賴之資在渠輩實是曠絶之惠澤伊時節目中昭載自備價銀從實數呈于備局自備局發關包外越送其慮後可謂周密而近年以來廛人輩忽生奸計初不送一文價本與象譯輩暗地謀議稱以廛中帽價入於某某譯八包之內而外面則欲爲遮掩依前以包外越送呈備局發關其實無可越者矣及夫使行回還公然以公用條帽隻謂之以渠輩所貿任意輸去細究其中則公用條白地空給于廛人矣以故公用條年年減縮不出數年運餉庫將不免破壞使行策應無以措手前頭之憂誠不細矣昨冬灣尹檢察其包外銀子初不下來以其形止論報備局矣今春回門時灣尹不欲以無稅帽出給廛人屢度論報故臣分付秋曹廛人處使之詳覈情狀矣廛人輩忽言癸卯年間貢市堂上陳達渠廛帽價付送於譯官包內之意蒙允而以包外越送樣呈狀備局乃是渠輩之因循舊例錯誤爲之云矣秋判旣捧招辭又考文跡丁寧送示於臣故臣則信而無疑意以爲貢市堂上必有狹私於廛人作此不韙之事擬以請罷追考其時文書則貢市堂上所請卽公用帽雖不能滿千隻之數廛帽許令包內越送非謂銀價之包內越送而秋堂不能詳究文勢只見其有包內越送四字認以爲銀價之包內越送此秋判之見瞞於廛人非貢市堂上之過也今則廛人情狀旣已盡露自今年使行爲始申明最初節目必令廛人輩自備價本送于包外而灣尹另加照檢雖一文無或以無謂有及其回還從其送入價本多少許給其帽隻而設令渠輩只送十隻價則許以十隻只送百隻價則許以百隻使不敢價則少而帽則準二百隻之元數然後可無公用條公然割取之慮矣辭近煩屑而公用之事所關甚重故如是陳達分付灣尹使之惕念擧行恐不可已矣上曰依爲之出擧條濟恭曰江界上納人蔘以三十斤爲定數其餘則竝令京作貢之後臣爲慮蔘豐之時必當有三十斤外剩數而反爲日後江倅榷利之資月前陳達筵中蔘封若滿三十斤則餘外剩數毋論多少竝爲出付所採民人俾令自相買賣之意出擧條行會矣纔見江倅私札則以爲朝家爲民之意殊極感歎然若行此法則恐不免反致本府弊端蓋江界境內不敢以蔘私相和賣故民人輩雖得田頭所採不得不走入官府受出官定式價錢以去以故京司上供不至全乏今若開其自賣之路則此是大利所在蔘採之民必百計藏慝奸謀無所不至若然則設令蔘豐三十斤萬無充數之理矣賣買之法依前嚴禁三十斤外剩數從實數送納戶曹一邊以此意報于備局受題以置如或蔘荒有不滿三十斤之時則以前日加納之數自京司充其不足則實合事宜云矣臣因此思之江倅所言不爲無理而但念除非律己奉公之人則設有剩數決無從實盡報之理且受置戶曹不特年年有許多稱縮畢竟沒數烏有之患間多有之此則臣所經歷深知其弊故敢此仰達實不知何以則爲恰好計矣下詢入侍諸宰以處何如上曰曾經道伯本倅人各陳所見可也檍曰江界剩蔘之出付民人實是朝家爲民之德意而以本土物情論之反致弊端本府使之言果不誣矣至若捧留戶曹則似爲需用之實效而但臣於江倅遞來後有一備堂建白每年以幾斤貿納戶曹充用於通信使行時則無一時責徵江民騷撓之弊以此定矣其後聞知則每年所貿之蔘盡歸烏有建白備堂以爲後悔莫及云矣今若捧留戶曹則前頭安知無此弊耶以此以彼恐不如出付倭譯之爲便矣頤之曰臣待罪箕營時以蔘弊事有所啓聞者蓋以革罷搜括之法而以蔘民惟意採取則官納剩餘自歸於民隨其戶之大小以定應捧實數而作爲戶役則例貿無見縮之弊蔘民有資治之道故也今此剩餘之出付民人實是莫大之惠澤而慮爲前頭本邑之弊則出給倭譯以爲倭館需用之資就其箕營每年所下蔘價中分數儲蓄好矣濟恭曰臣意則依江倅所言定數外所剩沒數成報狀上送之後直爲出付倭學廳俾爲儲留則公然耗縮之患自可無慮以此分付爲好而日後如或有江倅之不爲盡報欲以利己者則道臣必嚴加廉察狀聞于朝繩之以貪汚之律事嚴明知委俾有警飭之實效何如上曰依爲之出擧條濟恭曰今年嶺湖極備爲災目下急務莫如儲穀而聞湖南各邑營主人之下往本邑圖得引年還穀立本牟利之弊害及小民罔有紀極而爲守令者拘於顔情不能嚴防以致庫儲公穀虧欠居多事之可駭孰甚於此分付道臣另加禁斷以除民邑無窮之弊恐爲得宜故敢此仰達矣上曰依爲之出擧條家煥曰司諫柳匡天雖因農形之下詢有所仰對而陳奏之際語極煩猥推考何如上曰依爲之出擧條上曰此時惠堂不可不備員有闕之代今日差出可也濟恭曰行司直徐有隣差下使之察任何如上曰依爲之出擧條行司直徐有隣惠堂差下出榻敎檍曰以獻納李羽晉上疏陵寢祭享時油蜜果自奉常寺預爲造成事令禮堂稟處事命下矣造果之善不善專在熟手工拙云者果如其言而四百年流來之規恐不可以一人之見一朝變改下詢大臣處之何如上曰大臣之意何如濟恭曰陵享油蜜果之當日精備卽四百年已行之例旣無大段貽弊之事則恐不可輕易議到變改法例矣宗岳曰左相之言誠然矣如非大利害所關處則四百年已行之規何可猝變乎臣意則依舊例爲之似好矣上曰置之可也出擧條尙集曰頃以嶺南敗船事有所關飭於忠淸道臣矣九隻漕船之一時臭載前所未有筵稟行會事體自別所當嚴加盤詰鉤得實狀故敗與否指一論勘而今見該道臣李亨元狀本則只憑沙格監色輩飭詐抵賴之招循例修啓乃以自該廳稟處爲請擧行之泛忽殊甚未安該道臣推考仍令更加另覈竝與湖南致敗船格而一體得情後狀聞事分付何如上曰依爲之出擧條鼎鎭曰辛亥收租之數旣減於庚戌今年且有閏朔恒式所用已爲七千餘石而嶺湖漕稅之臭載又過五千餘石至於太條則本自不足而臭載近三千石來頭經費實無至春分排之道誠極渴悶不可不預先區劃以爲繼用之地故敢此仰達矣上曰大臣之意何如濟恭曰度支經用如是苟簡姑爲貸用於惠廳之外更無他區劃之道矣惠堂今方入侍使之量宜陳達好矣尙集曰昨冬收租之減縮本廳與戶曹無異而今年臭載之數則本廳所失恰爲萬有餘石視戶曹又倍之矣雖以太條言之本廳都數亦自不敷毋論米太前頭支用萬分悶迫而度支經費旣無從他區劃之道則勢將推移許貸明春尙遠臨時往復處之似好矣上曰依爲之出擧條上曰臺諫進前可也昇源等進伏奏曰今日値齋日三司合啓兩司合啓皆以所懷仰陳矣上曰唯昇源等曰鄭妻事上曰不允措辭見上昇源等曰德相事上曰不允措辭見上昇源等曰尙喆事上曰不允措辭見上十五字刀削昇源等曰夏賊等事上曰不允措辭見上昇源等曰國榮事上曰不允措辭見上昇源等曰明謙等事上曰不允措辭見上昇源等曰時偉事上曰不允措辭見上昇源等曰宇鎭事上曰不允措辭見上昇源等曰金重淳等事上曰出而停啓可也酬應苦矣此亦如柳星漢事不生不滅是豈可乎俾卽停啓發配可也濟恭曰逆賊外則雖再三連啓還卽停之亦古規也豈可如是爭持乎上曰諸臺無異議乎昇源等曰無異議矣上曰以齋日替以所懷明日停啓可也昇源等曰柳星漢事上曰不允措辭見上昇源等曰九宗事上曰不允措辭見上昇源等曰府啓院啓以齋日相値例不得爲之故敢此仰達矣上曰唯家煥曰行大司諫黃昇源旣陳合所懷之後又以已陳之事疊陳所懷壞損臺體不可無警推考何如上曰依爲之出擧條昇源曰臣言議巽軟實不合於淸朝耳目之任而倉卒副急龜勉冒膺適會常參有命入侍陳所懷之時以嚴懲討三字粗效衷憤矣以一事疊陳所懷聖敎鄭重以至承宣請推此莫非臣誠意淺薄不能仰格之致何敢以臺閣自處而一刻晏然於職次乎請命遞斥臣職上曰勿辭亦勿退待出擧條昇源曰禮遇山林卽我列聖朝家法也殿下御極以來崇儒之道靡不用極而向來以招延之擧抄啓之方成命屢降德意隆摰中外想望佇見草茅遺逸之士登崇王朝矣于今半年未聞巖穴之儒起於旌招未覩畎畝之賢興於禮羅是豈始初期望之意哉夫丘園講道之士乃一國之望也在野有表準多士之效在朝有矜式百僚之譽而林下之士固守難進之節乃其本分故難於招徠者此也殿下務積誠意益加禮貌凡草野延聘之士必以招致朝廷爲期玉帛而敦召之絲綸而孚感之俾有幡然之效而至於未及抄啓者亦申飭擧行是臣區區之望也上曰所奏是矣當留意至於經行之士抄啓遲滯事近因大臣久未造朝而然申飭該曹斯速爲之可也出擧條家煥曰臺閣之規憲府所奏必先於諫院而行大司諫黃昇源憲臺未陳所懷之前越次先奏揆以臺體不可無警推考何如上曰依爲之出擧條民載曰今年極備之患最甚於嶺湖兩道而兩道之中嶺爲最甚言念民事實多罔涯來頭拯活之責專係守宰之能否苟不及時變改先期綢繆則無救庚癸之急而倍貽乙丙之憂矣兩道守令之不可堪任者道臣則必有所權衡于中矣豈可徒拘顔私一任玩愒而不思所以大警惕大變通之方乎且此時守令有不可拘於常格尋常差遣輕車熟手聲績茂著者代不乏人而此則掌銓之臣自當知之矣臣謂另飭兩道道臣區別守宰之不能者早加黜斥而仍令選部拔例差遣俾有實效之地宜矣上曰所奏是矣可謂目下當務況兩道伯皆非新叨者則道內邑宰之決難堪任於接濟之政者必當領略勿拘顔私便卽狀請變通湖西何異乎竝令廟堂申飭各該道伯如是之後入於繡啓論列烏在其前期申飭之意乎至於差代之方若使新除者不若前倅徒有迎送之弊亦爲申飭銓曹而歷辭之時大臣兩司留意考察其堪當與否必不可者論奏俾有實效可也出擧條民載曰內而捕廳外而鎭營所以防竊發之患而近來此患無歲無之至於今年尤極騷擾穿窬橫行於城闉伏莽遍及於鄕里貽害平民不勝多端而身任譏捕者視若尋常莫之禁止京外設廳之意果安在哉法綱所在不可置而不論臣謂當該捕將竝施譴罷之典而仍飭京外掌盜之臣嚴加詗捕俾無如前之弊宜矣上曰依爲之捕將譴罷事新未必勝於舊則莫如更責贖愆之方於時捕將爲先從重推考各圖惕念之方可也出擧條禧燮曰臣待罪成均館之官習知食母之弊矣蓋食母以典僕輪回供饋乃是舊例而年前典僕輩以貧殘食母難於責應姑罷輪回食母雇立六七泮漢而初則無弊供士矣歲月稍久厥漢輩皆以雇立之類莫重食堂不無遲滯窘急之患臣謂特罷雇立食母依舊例以典僕輪差何如家煥曰掌令金禧燮以成均館賤隷事其所陳達極涉屑越推考何如上曰依爲之出擧條掌令金禧燮許遞仍任直講出榻敎儐曰臣有區區所懷敢此仰達矣國家設置三司法意何如責任何如而近日三司之臣以疏以箚無非言事而或有入啓而未承批旨者或有到院而未得登徹者雖是群下不誠之罪而亦豈我聖上開言路之意哉設有其言之未槪於聖心者斥之退之無所不可而間或以還持去三字頒布朝紙瞻聆所及恐有欠於聖上翕受之量伏願自今以後特加三思凡於章奏之間苟係言事則必賜聖批使言者得以盡情焉上曰言似然矣不爲賜批亦豈得已也出擧條儐曰近來變怪層出至於安寵事而極矣臣得見安東多士通文則安寵所爲語多凶悖事極驚惋究厥心腸誅戮猶輕臣謂亟令王府嚴鞫得情夬施當律儐未承批而退家煥曰掌令權儐所懷未承批之前徑先就座大損臺體追考何如上曰依爲之出擧條遇濟曰兩南年事雖曰凶歉東峽畿湖之洞野田畓皆至免歉而以水邊之間多被災米廛市人輩憑藉操縱米直太踊目今都下十家九飢民情遑急伏願嚴飭京兆及平市署稍降市直使都民蒙惠焉上曰依爲之出擧條明淵曰御供事體何等至重而俄伏聞下敎藥院者實不勝萬萬驚悚臣謂當該司饔院監饍提調亟施罷職之典郞廳令該府拿問嚴處當該司䆃寺官員亦爲拿問嚴處宜矣上曰依爲之出擧條日運曰今年穡事旣經大浸又被風損嶺嶠湖南皆未免歉而京城近日市直之翔貴殆甚於乙丙卿宰搢紳之間尙多窮乏之患而況於蔀屋窮民乎臣謂申飭惠堂與各軍門大將京食貢物及軍兵料米先期分給則似有波及之道矣上曰以此申飭可也出擧條日運曰爲文章表貴賤所以別上下之分而近來以常漢而着驄帽氅衣者多名分由是而紊矣臣謂嚴飭該府各別禁斷宜矣上曰有司之臣自然禁止勿出擧條可也匡天避曰臣以草野賤品百無肖似今於見職寧有一分堪承之望而天牌儼臨賓對有命義分是懼章皇出肅矣及登筵席以湖南事俯詢之下所奏支煩至被承宣之問備滿心慙惶靡所容措臣以此情踪何敢晏然於臺次乎請命遞斥臣職上曰勿辭亦勿退待出擧條儐避曰臣性本愚迷淸朝耳目自知不合而常參有命不敢逡巡唐突登筵矣及達所懷未及承批徑先就座至被承宣請推之擧滿心慙恧無地自容臣以此情踪何敢一刻晏然於臺次乎請命遞斥臣職上曰勿辭亦勿退待出擧條上曰判府事進前可也宗岳進伏濟恭曰臣情勢外神精消亡且不能行步如此而尙何以奉公乎體諒伏望上曰卿之筋力與前無減何爲巽辭之至此卿之微意予豈不知大抵判府事事慨然矣旣參其圈旣與其席歸而箚奏又以私書句絶斥斥不已致使卿不安於朝矣至於大同小異云者不可但以妄發論也柳星漢自卿招來前已言之矣歸咎則諉之於左相節節崖異故如金達淳者出而不露名故因爲時套至出星漢疏矣至於私書句絶行其所無事云者以好文字加之卿反如此自卿入來後事端層出可謂百孔千瘡半年酬應誠不勝其紛紜都尉若有知倘以爲如何卿之人品沖淡不與機關故擢用至此卿何不深諒而事事相反也至於大同小異云者是何言也覆載難容人得誅之極逆何可用大同小異之論也且以前前右相事言之九宗逆節未彰露之前無怪其相親而不下馬之逆節亦何以知之設欲言之二十二日以前猶或可也而況且䵝昧之事乎前前右相若聞卿大同小異之論而攻斥則卿將何以爲辭乎向於景慕宮次對入侍窩窟根柢現告出矣豈可以不成說之事加之於僚相乎前前右相何可以卿言有所加損乎卿非發別件事只以近日疑似之跡而然也予以敬大臣之意招卿入來此後則都忘嫌隙可也館錄事不善爲之矣與左相和同寅協前前右相入來後亦爲和同好矣大同小異云者萬萬失言閑汨董云者尤不成說予無知人之明故用卿而至於此矣左相當欲聞卿言卿果善爲之乎宗岳曰館錄一事小臣庸劣不能善爲豈有如何之意於左相乎上曰閑汨董云者豈非拶逼於館錄事乎箚子豈可用此等語也大小章奏皆效此套至出柳星漢矣宗岳曰私書一款不能無慨然於左相矣上曰左相之意何如濟恭曰小臣則夢寐無心而信筆書之行其所無事云者只取其順理之意也且不過行般間例語實無一毫如何之意而其後聞僚相有所云云故竊以爲訝惑矣宗岳曰此則左相不善引用而今承聖敎小臣果不無所失矣上曰卿言旣如此諸宰皆聽之史官當書之今則都無事矣予不欲更見卿而今當大朝會左相旣入來且欲曲保前前右相故請卿入來未必不由於爲前前右相之地矣宗岳曰聖敎至此豈不感動而第臣有區區秉執不敢奉承矣上曰卿何出此言也半日酬應尙未進水剌卿何邁邁乎所謂秉執者未知何事而因卿執迷有此酬應尙不得進朝饍寧不慨然終若執迷則何不出去待命乎命退諸臣以此退出